Исатай (Иҫәтәй) Тайманов һәм Мәхәмбәт Үтәмисов (Үтәмешов) етәкселегендәге Бүкәй Урҙаһында (Кесе жүздә) ихтилалдың төп сәбәбе — мал аҫрау өсөн көтөүлек ерҙәре етмәү арҡаһында ҡаҙаҡтарҙың һәм башҡа милләттәрҙең ҙур өлөшөнөң ярлыланыуы. Көтөүлек өсөн яраҡлы булған ерҙәрҙең майҙаны йылдам кәмей барған. Оло һәм Кесе Үҙән буйлап һәм Ҡамыш-Һамар күлдәре тирәһендәге игенселек өсөн яраҡлы ерҙәр даими рәүештә казак хуторҙары файҙаһына тартып алынған. Шуның һөҙөмтәһендә бында йәшәгән башҡорттар үҙ ерҙәрен ташлап китеп Ырғыҙ-Кәмәлек буйҙарына күсергә мәжбүр булған (бында уларҙы «яңы башҡорттар» тип атағандар). Артып ҡалған ерҙәр тигеҙ бүленмәгән, төп көтөүлектәр Бүкәй Урҙаһы ханы Жангир-Керей хан һәм уның ярандары ҡулына күскән. Үҙ ғаиләләре ас ҡалыуынан өмөтһөҙлөккә бирелгән һәм шаруа ерҙәрен тигеҙерәк бүлеүгә ирешеү өсөн ихтилалсылар солтан һәм хан көтөүлектәрендә асыҡ рәүештә малдарҙы урлай башлағандар.